b"\n_START_ARTICLE_\nEl R\xc3\xa0fol de Salem\n_START_SECTION_\nGeografia\n_START_PARAGRAPH_\nSe situa en les costeres septentrionals de la Serra del Benicadell. Hi ha un sender de petit recorregut, el PR-CV 213, que condueix des de la poblaci\xc3\xb3 fins al cim del Benicadell (1.104 m.). El seu terme \xc3\xa9s de redu\xc3\xafda extensi\xc3\xb3. El relleu ho constitueix un glacis terciari que baixa de la serra perdent altura a mesura que s'aproxima cap al nord._NEWLINE_El seu clima \xc3\xa9s mediterrani, tot i que compta amb lleugers trets de continentalitat._NEWLINE_Des de Val\xc3\xa8ncia, s'accedeix a aquesta localitat a trav\xc3\xa9s de l'A-7 per enlla\xc3\xa7ar amb la CV-40 i la CV-60 per finalitzar en la CV-614.\n_START_SECTION_\nLocalitats lim\xc3\xadtrofes\n_START_PARAGRAPH_\nEl terme municipal del R\xc3\xa0fol de Salem limita amb les seg\xc3\xbcents localitats: Beniatjar, Castell\xc3\xb3 de Rugat i Salem (Vall d'Albaida), totes elles a la Vall d'Albaida.\n_START_SECTION_\nHist\xc3\xb2ria\n_START_PARAGRAPH_\nLes terres on se situa el municipi han estat habitades des de la prehist\xc3\xb2ria com ho demostren diverses restes cer\xc3\xa0miques trobades a la serreta del R\xc3\xa0fol. Tot i aix\xc3\xb2, com a poble t\xc3\xa9 origen en l'\xc3\xa8poca musulmana, pel tipus de terres que all\xc3\xad es trobaven (argila). El lloc es va anomenar l'obrador d'argila que en \xc3\xa0rab era conegut com a Raf-al-giz i els cristians Rafalgeps.\n_START_SECTION_\nEconomia\n_START_PARAGRAPH_\nLa seua economia s'ha basat tradicionalment en l'agricultura (olivera i vinya) i en la ind\xc3\xbastria terrissera. Dins del cultiu de regadiu es cultiven dacsa, alfals, tabac i hortalissa. El sec\xc3\xa0, molt m\xc3\xa9s ampli, es destina fonamentalment a vinya (per a vi i per a taula en la varietat Rosetti) i oliveres, l'oli de les quals ho elabora una cooperativa local. L'ametler ocupa des de fa anys una superf\xc3\xadcie considerable. La ramaderia manca d'import\xc3\xa0ncia._NEWLINE_Aix\xc3\xad mateix, en el seu terme existeixen pedreres d'argila que han subministrat de mat\xc3\xa8ria primera a la ind\xc3\xbastria en el passat. En els \xc3\xbaltims trenta anys aquestes ind\xc3\xbastries han patit una transformaci\xc3\xb3 i la reproducci\xc3\xb3 s'ha centrat en teules, rajoles i altres materials cer\xc3\xa0mics per a la construcci\xc3\xb3."